MTC ร่วง 6% โบรกฯแนะ “ขาย” หลัง Q3 กำไร 1.2 พันลบ. ต่ำคาด!-D/E สูงจำกัดปล่อยสินเชื่อใหม่
MTC ร่วง 5% โบรกฯแนะ “ขาย” หลัง Q3 กำไรเพียง 1.2 พันลบ. ต่ำคาด! ส่วน D/E สูง 3 เท่า จำกัดศักยภาพปล่อยสินเชื่อใหม่ ในขณะที่ Credit cost มีโอกาสปรับขึ้นเมื่อเกิด NPL รวมทั้ง Upside จากราคาเป้าหมายจำกัดแล้ว 
10 พ.ย. 2564

ผู้สื่อข่าวรายงานว่า วันนี้ 11 พ.ย. 2564 ราคาหุ้น บริษัท เมืองไทย แคปปิตอล จำกัด (มหาชน) หรือ MTC ณ เวลา 10:47 น. อยู่ที่ระดับ 60.00 บาท ลบไป 3.25 บาท หรือลงไป 5.14% โดยทำจุดสูงสุดที่ 61.00 บาท และทำจุดต่ำสุด 59.25 บาท ด้วยมูลค่าการซื้อขาย 709.29 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ แนะ “ขาย” หุ้น MTC ให้เป้าพื้นฐาน 61 บาท หลังจากบริษัทรายงานผลการดำเนินงานไตรมาส 3/2564 กำไรสุทธิ 1.2 พันล้านบาท  ลดลง 8% จากไตรมาสก่อน และลดลง 10% จากงวดเดียวกันของปีก่อน โดยผลกำไรต่ำคาดลดลงไปราว 9%
ขณะเดียวกันประเมิน D/E ratio ที่สูงมากกว่า 3 เท่า จำกัดศักยภาพในการปล่อยสินเชื่อใหม่ ในขณะที่ Credit cost มีโอกาสปรับขึ้นเมื่อเกิด NPL รวมทั้ง Upside จากราคาเป้าหมายจำกัดแล้ว
สำหรับผลการดำเนินงานไตรมาส 3 สิ้นสุดวันที่ 30 กันยายน 2564 บริษัทมีกำไรสุทธิ 1,200.77 ล้านบาท ลดลง 10.39% เมื่อเทียบกับช่วงเดียวกันของปีก่อนที่มีกำไรสุทธิ 1,339.98 ล้านบาท
ทั้งนี้จากกำไรลดลง เนื่องจากค่าใช้จ่ายในการบริการและบริหารจำนวน 1,780 ล้านบาท เพิ่มขึ้น 16.11% จากงวดเดียวกันของปีก่อน 247 ล้านบาท โดยค่าใช้จ่ายหลักที่เพิ่มขึ้นเป็นค่าเสื่อมราคาจากสิทธิ์การใช้สินทรัพย์ตามมาตรฐานรายงานทางการเงินฉบับที่ 16 และเงินเดือนพนักงาน อันเนื่องมาจากการขยายสาขาและบุคลากรประจำสาขา
อีกทั้งต้นทุนทางการเงินจำนวน 557 ล้านบาท เพิ่มขึ้น 19.27% จากงวดเดียวกันของปีก่อนจำนวน 90 ล้านบาท  อันเนื่องมาจากการเพิ่มขึ้นดอกเบี้ยของเงินกู้และดอกเบี้ยของหนี้ตามสัญญาเช่าตามมาตรฐานรายงานทางการเงินฉบับที่ 16
รวมทั้งขาดทุนด้านเครดิตที่คาดว่าจะเกิดขึ้น (หนี้สูญและหนี้จะสูญ) จำนวน 191 ล้านบาท เพิ่มขึ้น 218.33% จากงวดเดียวกันของปีก่อน 131 ล้านบาท
 